DEĊIŻJONI TAL-KUMMISSJONI
tat-13 ta’ Ottubru 2005
dwar ċerti miżuri ta' ħarsien li jirrigwardaw suspett ta' influwenza tat-tjur ta' patoġeniċità għolja fit-Turkija
(innotifikata taħt dokument numru C(2005) 4068)
(Test b'rilevanza għaż-ŻEE)
(2005/710/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi, u li temenda d-Direttivi 89/662/KEE, 90/425/KEE, u 90/675/KEE (1), u b'mod partikolari l-Artikolu 18 tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (2), u b'mod partikolari l-Artikolu 22 tagħha,
Billi:
(1)
L-influwenza tat-tjur hija marda virali li tittieħed fit-tjur u l-għasafar, li hija kawża ta’ mortalità u ta’ disturbi li faċilment jistgħu jaslu sa proporzjonijiet epiżotiċi u li jistgħu jkunu ta' periklu serju għas-saħħa ta’ l-annimali u tal-pubbliku u jnaqqsu konsiderevolment il-qligħ mit-trobbija tat-tjur. Hemm riskju li l-aġent tal-marda jista' jiddaħħal permezz tal-kummerċ internazzjonali fit-tjur ħajjin u fil-prodotti tat-tjur.
(2)
Fit-12 ta' Ottubru 2005, ir-Rumanija nnotifikat lill-Kummissjoni bl-iżolament ta' virus H5 ta' l-influwenza tat-tjur miġbur minn każ kliniku. L-istampa klinika tagħti lok għas-suspett ta' influwenza tat-tjur ta' patoġeniċità għolja fl-istennija tad-determinazzjoni tat-tip ta' neuraminidase (N) u ta' l-indiċi ta' patoġeniċità
(3)
Fid-dawl tar- riskju għas-saħħa ta' l-annimali li jirrappreżenta d-dħul fil-Komunità ta' marda, huwa għalhekk xieraq li bħala miżura immedjata tiġi sospiża l-importazzjoni mir-Rumanija ta' tjur ħaj, ratiti, tjur tal-kaċċa u bir-rix sew ta' l-irziezet kif ukoll selvaġġi, għasafar ħajjin għajr it-tjur, u bajd li jfaqqas ta' dawn l-ispeċijiet.
(4)
Minħabba li r-Rumanija hija awtorizzata għall-importazzjoni ta' trofej tal-kaċċa, bajd għall-konsum mill-bniedem u rix mhux ipproċessat, l-importazzjoni fil-Komunità ta' dawn il-prodotti għandha tiġi sospiża wkoll, minħabba r-riskju li tinvolvi għas-saħħa ta' l-annimali.
(5)
Barra minn hekk, l-importazzjoni fil-Komunità mir-Rumanija għandha tiġi sospiża fir-rigward tal-laħam frisk tat-tjur, ir-ratiti u t-tjur tal-kaċċa u bir-rix sew selvaġġ kif ukoll ta' l-irziezet, u l-importazzjoni ta' preparati tal-laħam u prodotti tal-laħam li jikkonsistu fi, jew li fihom, laħam ta' dawn l-ispeċijiet.
(6)
Ċerti prodotti dderivati minn tjur maqtul qabel l-1 ta' Awwissu 2005 għandu jibqa' awtorizzat, fid-dawl tal-perjodu ta' l-inkubazzjoni tal-marda.
(7)
Id-Deċiżjoni tal-Kummissjoni 2005/432/KE (3) li tistipula l-kundizzjonijiet tas-saħħa ta' l-annimali u tas-saħħa pubblika u mudelli ta' ċertifikat għall-importazzjoni ta' prodotti tal-laħam għall-konsum mill-bniedem minn pajjiżi terzi u li tirrevoka d-Deċiżjonijiet 97/41/KE, 97/221/KE and 97/222/KE, tistipula lista ta' pajjiżi terzi li minnhom l-Istati Membri jistgħu jawtorizzaw l-importazzjoni ta' prodotti tal-laħam u tistabbilixxi sistemi ta' trattament li huma meqjusa effikaċi fid-diżattivazzjoni tal-patoġeni rispettivi. Bħala prevenzjoni tar-riskju tat-teħid tal-mard permezz ta' prodotti bħal dawn, jeħtieġ li jiġu applikati trattamenti adegwati skond l-istatus ta' saħħa tal-pajjiż ta' l-oriġni u l-ispeċi li minnha l-prodott huwa dderivat. Għalhekk jidher f'loku li l-importazzjoni ta' prodotti tal-laħam tat-tjur li joriġinaw fir-Rumanija u li huma pproċessati sa temperatura ta' talanqas 70 °Ċ fil-prodott kollu kemm hu għandhom jibqgħu awtorizzati.
(8)
Il-miżuri li dwarhom tiddisponi din id-Deċiżjoni huma konformi ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
1. L-Istati Membri għandhom jissospendu l-importazzjoni mit-territorju tar-Rumanija ta':
-
tjur ħaj, ratiti, tjur tal-kaċċa u bir-rix sew ta' l-irziezet kif ukoll selvaġġ, għasafar ħajjin għajr it-tjur kif definiti fl-Artikolu 1, it-tielet inċiż, tad-Deċiżjoni 2000/666/KE, inklużi għasafar li jakkumpanjaw is-sidien tagħhom (għasafar tad-dar), u bajd li jfaqqas ta' dawn l-ispeċijiet,
-
laħam frisk tat-tjur, ratiti u tjur tal-kaċċa u bir-rix selvaġġ u ta' l-irziezet,
-
preparati tal-laħam u prodotti tal-laħam li jikkonsistu fi, jew li fihom, laħam ta' dawn l-ispeċijiet,
-
ikel mhux imsajjar għall-annimali tad-dar u materjal mhux ipproċessat għall-għalf li fih kwalunkwe parti minn dawn l-ispeċijiet,
-
bajd għall-konsum mill-bniedem,
-
trofej tal-kaċċa mhux ipproċessati meħuda minn kwalunkwe għasfur, u
-
rix mhux ipproċessat u partijiet tar-rix.
2. B'deroga minn paragrafu 1, l-Istati Membri għandhom jawtorizzaw l-importazzjoni tal-prodotti koperti mill-paragrafu 1, l-ewwel sar-raba' inċiż, li jkunu nkisbu minn annimali maqtula qabel l-1 ta' Awwissu 2005.
3. Fiċ-ċertifikati veterinarji/d-dokumenti kummerċjali li jakkumpanjaw kunsinni tal-prodotti msemmija fil-paragrafu 2, il-kliem li ġej, kif ikun f'loku skond l-ispeċi, għandu jiġi inkluż:
“Laħam frisk tat-tjur/laħam frisk tar-ratiti/laħam frisk ta' tjur tal-kaċċa u bir-rix selvaġġ/laħam frisk ta' tjur tal-kaċċa u bir-rix ta' l-irziezet/prodott tal-laħam li jikkonsisti minn, jew li fih, laħam tat-tjur, ir-ratiti, it-tjur tal-kaċċa u bir-rix selvaġġ jew ta' l-irziezet/ikel mhux imsajjar għall-annimali tad-dar u materjal mhux ipproċessat għall-għalf li fih kwalunkwe parti mit-tjur, ir-ratiti, it-tjur tal-kaċċa u bir-rix selvaġġ jew ta' l-irziezet (1) miksuba minn għasafar maqtula qabel l-1 ta' Awwissu 2005 u skond l-Atikolu 1(2) tad-Deċiżjoni tal-Kummissjoni 2005//KE. (Din id-Deċiżjoni).
4. B'deroga minn paragrafu 1, l-Istati Membri għandhom jawtorizzaw l-importazzjoni tal-prodotti tal-laħam li jikkonsistu fi, jew li fihom, laħam tat-tjur, ir-ratiti, it-tjur tal-kaċċa u bir-rix selvaġġ u ta' l-irziezet bil-kundizzjoni li l-laħam ta' dawn l-ispeċijiet ikun għadda minn talanqas wieħed mill-proċessi msemmija taħt il-punti B, C jew D fil-Parti IV ta' l-Anness II mad-Deċiżjoni tal-Kummissjoni 2005/432/KE.
Artikolu 2
L-Istati Membri għandhom jiżguraw li, għall-importazzjoni tar-rix jew ta' partijiet tar-rix ipproċessat(i), għandu jakkumpanja l-kunsinna dokument kummerċjali li jiddikjara li r-rix ipproċessat jew il-partijiet minnu jkunu ġew trattati b'kurrent tal-fwar jew inkella b'xi metodu ieħor li jiżgura li ma jiġi trażmess l-ebda patoġenu.
Madankollu, dak id-dokument kummerċjali ma għandux ikun rekwiżit għar-rix dekorattiv ipproċessat, ir-rix ipproċessat li jġorruh il-vjaġġaturi għall-użu personali tagħhom jew il-kunsinni ta' rix ipproċessat mibgħuta lil individwi privati għal finijiet mhux industrijali.
Artikolu 3
L-Istati Membri għandhom jemendaw il-miżuri li japplikaw għall-importazzjonijiet sabiex iġibu lilhom infushom f'konformità ma' din id-Deċiżjoni, u għandhom jagħtu l-pubbliċità immedjata li hija xierqa għall-miżuri adottati. Għandhom jgħarrfu lill-Kummissjoni b'dan minnufih.
Artikolu 4
Din id-Deċiżjoni għandha tapplika sat-30 ta' April 2006.
Artikolu 5
Din id-Deċiżjoni hija indirizzata lill-Istati Membri.
Magħmul fi Brussell, nhar it-13 ta’ Ottubru 2005.